ลักษณะการประกอบธุรกิจ

1. ประวัติความเป็นมา

ผู้เริ่มจัดตั้งบริษัทฯ คือ นายวิชัย นามศิริชัย
ได้จดทะเบียนตามประมวลกฏหมายแพ่งและพานิชย์เป็นนิติบุคคลประเภทบริษัทจำกัด ทะเบียนเลขที่
664/2521 เมื่อวันที่ 21 เมษายน 2521 ด้วยเงินทุนจดทะเบียน 20 ล้านบาท
เพื่อดำเนินธุรกิจผลิตน้ำมันปาล์มดิบจากผลปาล์มสด
โดยบริษัทฯมีสวนปาล์มน้ำมันขนาดใหญ่เป็นของตนเองมีพื้นที่ปลูกรวมมากกว่า 30,625 ไร่
ในจังหวัดกระบี่และจังหวัดสุราษฎร์ธานี

ในเดือนกุมภาพันธ์ 2537 บรรษัทพัฒนาการแห่งเครือจักรภพ หรือ ซีดีซี
ซึ่งเป็นสถาบันการเงินเพื่อการพัฒนาของรัฐบาลอังกฤษมีการลงทุนในสวนปาล์มน้ำมันในหลายประเทศ
ได้เข้าเป็นผู้ถือหุ้นรายใหญ่ของบริษัทฯ หลังจากซื้อหุ้นร้อยละ 47 ของบริษัทฯ
จากกลุ่มผู้ถือหุ้นทั้งชาวต่างประเทศและในประเทศ

ในการประชุมผู้ถือหุ้นวิสามัญครั้งที่ 1/2537 วันที่ 15 สิงหาคม 2537
ผู้ถือหุ้นได้มีการอนุมัติการเพิ่มทุนจดทะเบียนจาก 250 ล้านบาท เป็น 324.05 ล้านบาท
โดยออกหุ้นสามัญ 7,405,000 หุ้น มูลค่าหุ้นละ 10 บาท เพื่อแลกกับหุ้นทั้งหมดของบริษัท
พันธ์ศรีวิวัฒน์ จำกัด ในราคาหุ้นละ 40.9985 บาท บริษัทพันธ์ศรีวิวัฒน์ จำกัด มีบริษัทย่อย 2 บริษัท
ซึ่งเป็นเจ้าของสัมปทานสวนปาล์มน้ำมันสองแห่ง มีพื้นที่ปลูกปาล์มทั้งหมดมากกว่า 21,349 ไร่
ในจังหวัดสุราษฎร์ธานี ทั้งนี้การแลกเปลี่ยนหุ้นดังกล่าวมีมูลค่ารวมทั้งสิ้น 274 ล้านบาท
ผลจากการรวมกิจการกับ บริษัทพันธ์ศรีวิวัฒน์ จำกัดในครั้งนี้
ทำให้บริษัทฯมีพื้นที่ปลูกปาล์มน้ำมันมากที่สุดในประเทศไทย คือ มากกว่า 44,440 ไร่

เมื่อวันที่ 28 พฤษภาคม 2546 บริษัท ล่ำสูง (ประเทศไทย) จำกัด (มหาชน)
ได้ซื้อหุ้นจากผู้ถือหุ้นรายใหญ่ของบริษัทฯ คือ บรรษัทพัฒนาการแห่งเครือจักรภพ และ CDC (WEST
MALAYSIA) SENDIRIAN BERHAD จำนวน 13,600,763 หุ้น คิดเป็นร้อยละ 41.97
ของจำนวนหุ้นที่จำหน่ายได้ทั้งหมด เมื่อรวมกับหุ้นเดิมที่มีอยู่จำนวน 7,874,704 หุ้น คิดเป็นร้อยละ
24.30 ทำให้บริษัท ล่ำสูง (ประเทศไทย) จำกัด (มหาชน) กลายเป็นผู้ถือหุ้นรายใหญ่ของบริษัทฯ
โดยถือหุ้นทั้งหมดคิดเป็นร้อยละ 66.29

  ณ สิ้นปี 2555 บริษัท ล่ำสูง (ประเทศไทย) จำกัด (มหาชน) ถือหุ้นในบริษัทฯ ร้อยละ 69.96

การเปลี่ยนแปลงที่สำคัญในปีที่ผ่านมา

1.  แต่งตั้งกรรมการใหม่

ที่ประชุมสามัญประจำปีผู้ถือหุ้นครั้งที่ 35 เมื่อวันที่ 27 เมษายน 2555 มีมติแต่งตั้งนายเสงี่ยม
สันทัดเป็นกรรมการอิสระแทนที่นายวศิน ปัจจักขะภัติ
ซึ่งได้แสดงความประสงค์ที่จะไม่รับการแต่งตั้งเป็นกรรมการในปี 2555
และจากการประชุมคณะกรรมการครั้งที่ 2/2555 เมื่อวันที่ 10 พฤษภาคม 2555
ได้มีมติแต่งตั้งนายเสงี่ยม สันทัดดำรงตำแหน่งกรรมการในกรรมการย่อยชุดต่างๆ แทนนายวศิน
ปัจจักขะภัติ ได้แก่ คณะกรรมการตรวจสอบ คณะกรรมการพิจารณาค่าตอบแทน และกรรมการสรรหา

2.  กำหนดให้คณะกรรมการย่อยแต่ละชุดมีวาระ 1 ปี

ตามข้อบังคับของบริษัท
ซึ่งกำหนดว่าในการประชุมสามัญประจำปีผู้ถือหุ้นต้องมีการเลือกตั้งกรรมการชุดใหม่แทนกรรมการชุดเดิมซึ่งหมดวาระทุกปี
การประชุมคณะกรรมการครั้งที่ 2/2555 เมื่อวันที่10 พฤษภาคม 2555
จึงมีมติให้คณะกรรมการย่อยแต่ละชุดมีวาระ 1 ปี สิ้นสุดในวันประชุมสามัญประจำปีผู้ถือหุ้น
โดยให้ขอบเขต อำนาจ หน้าที่ของคณะกรรมการย่อยแต่ละชุดเป็นไปตามเดิม ทั้งนี้
หลังจากการประชุมสามัญประจำปีผู้ถือหุ้นเสร็จสิ้นลง
บริษัทจะกำหนดให้มีการประชุมคณะกรรมการขึ้นทันทีเพื่อแต่งตั้งคณะกรรมการย่อยแต่ละชุด

3.  การดำเนินการอนุญาโตตุลาการฟ้องร้องเรียกค่าเสียหายจาก Petra Boiler Sdn Bhd

เมื่อวันที่ 9 สิงหาคม 2555 ทางศาลอนุญาโตตุลาการระหว่างประเทศ (International
Chamber of Commerce) ได้มีคำวินิจฉัยชี้ขาดเป็นที่สุด ในข้อพิพาทระหว่าง บริษัท
สหอุตสาหกรรมน้ำมันปาล์ม จำกัด กับบริษัท Petra Boiler Sdn Bhd (Malaysia) โดย
Petra Boiler Sdn Bhd (Malaysia)
ได้ทำผิดสัญญาในประเด็นเรื่องการส่งมอบหม้อไอน้ำล่าช้า และ
ประสิทธิภาพของชุดดักเก็บฝุ่นละอองที่ปล่องไอเสียต่ำกว่าที่ระบุไว้ในสัญญา โดยให้ Petra Boiler
Sdn Bhd (Malaysia) ชดใช้ค่าเสียหายให้แก่บริษัทเป็นจำนวนเงินทั้งสิ้น 350,000
ดอลล่าร์สหรัฐพร้อม ดอกเบี้ย และบริษัทไม่ต้องชำระราคางวดสุดท้ายซึ่งเป็นจำนวนร้อยละ 30
ของสัญญา หรือคิดเป็น 376,914.30 ดอลล่าร์สหรัฐ

4.  บริษัทติดอันดับ “Asia’s 200 Best Under a Billion” ปี 2555 ของนิตยสาร Forbes
    Asia

บริษัทผ่านการคัดเลือกโดยนิตยสาร Forbes Asia ให้เข้าไปอยู่ในทำเนียบสุดยอด 200
บริษัทจดทะเบียนขนาดกลางและเล็กในภูมิภาคเอเชียแปซิฟิก หรือ Asia’s 200 Best Under a
Billion ประจำปี 2555
ซึ่งสะท้อนความสามารถในการปรับตัวให้สอดคล้องกับความผันผวนด้านเศรษฐกิจและการเปลี่ยนแปลงอย่างรวดเร็วของสภาพแวดล้อมในการแข่งขัน
ส่งผลให้ผลการดำเนินงานและผลตอบแทนผู้ถือหุ้นเติบโตอย่างต่อเนื่อง

2. การประกอบธุรกิจ

บริษัทฯ ดำเนินกิจการปลูกปาล์มน้ำมัน และมีโรงงานสกัดน้ำมันปาล์มดิบและน้ำมันเมล็ดในปาล์มดิบ
ผู้ถือหุ้นใหญ่ของบริษัทฯคือบริษัท ล่ำสูง (ประเทศไทย) จำกัด (มหาชน)
ซึ่งเป็นโรงกลั่นน้ำมันปาล์มดิบ ผลิตน้ำมันพืชตรา หยก และผลิตภัณฑ์อื่นเช่น ไขมันผสม และเนยเทียม
เป็นต้น

บริษัทฯได้ถือหุ้น 99.98% ในบริษัท พันธ์ศรีวิวัฒน์ จำกัด (ทุนจดทะเบียนและชำระเต็มมูลค่า 274
ล้านบาท โดยออกเป็นหุ้นสามัญ 27,400 หุ้น มูลค่าหุ้นละ 10,000 บาท)
ซึ่งเป็นเจ้าของสวนปาล์มน้ำมัน โดยบริษัทฯได้มีการเช่าสวนปาล์มน้ำมันจากบริษัท พันธ์ศรีวิวัฒน์
จำกัด นอกจากนี้แล้วบริษัท พันธ์ศรีวิวัฒน์ จำกัด ได้ถือหุ้น 99.99% ของบริษัท พันธ์ศรี จำกัด
(ทุนจดทะเบียนและชำระเต็มมูลค่า 5 ล้านบาท โดยออกเป็นหุ้นสามัญ 500 หุ้น มูลค่าหุ้นละ
10,000 บาท) และบริษัทประจักษ์วิวัฒน์ จำกัด (ทุนจดทะเบียนและชำระเต็มมูลค่า 5 ล้านบาท
โดยออกเป็นหุ้นสามัญ 5,000 หุ้น มูลค่าหุ้นละ 1,000 บาท)
ทั้งสองบริษัทนี้ได้รับสัมปทานการปลูกปาล์มน้ำมันในเขตพื้นที่อำเภอชัยบุรีและอำเภอเคียนซา
จังหวัดสุราษฎร์ธานี เป็นจำนวนทั้งสิ้น 30,600 ไร่ จากกรมป่าไม้เป็นระยะเวลา 30 ปี
มีพื้นที่ปลูกปาล์มน้ำมันอยู่ 21,349 ไร่

นอกจากนั้น เมื่อต้นปี 2550 บริษัทฯ ได้จัดตั้งบริษัทร่วมทุนชื่อ บริษัท สยามเอลิทปาล์ม จำกัด
(ทุนจดทะเบียนและชำระเต็มมูลค่า 50 ล้านบาท โดยออกเป็นหุ้นสามัญ 5 ล้านหุ้น มูลค่าหุ้นละ 10
บาท) เพื่อดำเนินการผลิตและเพาะเมล็ดพันธุ์ปาล์ม โดยเป็นการร่วมทุนกับ Center de
Cooperation Internationale en Recherche Agronomique pour le Develppement
(CIRAD) ซึ่งเป็นองค์กรพิเศษที่จัดตั้งขึ้นตามกฎหมายฝรั่งเศส
มีความเชียวชาญและให้ความสำคัญกับการวิจัยและพัฒนาด้านการเกษตรในเขตร้อน ในสัดส่วนร้อยละ
50 : 50 ต่อมาในปี 2552 CIRAD ได้จัดตั้งบริษัทย่อยชื่อบริษัท ปาล์มเอลิท เอสเอเอส
(ประเทศฝรั่งเศส) แล้วโอนหุ้นที่ถืออยู่ในบริษัท สยามเอลิทปาล์ม จำกัด ทั้งหมดให้แก่ บริษัท
ปาล์มเอลิท เอสเอเอส (ประเทศฝรั่งเศส)

ณ วันที่ 31 ธันวาคม 2555 บริษัทฯ มีพื้นที่ปลูกปาล์มน้ำมันซึ่งเป็นสวนของบริษัทเองจำนวน
22,667.76 ไร่ เมื่อรวมกับพื้นที่ที่สัมปทานที่บริษัทฯเช่าจากบริษัทย่อยแล้ว
บริษัทฯจะมีพื้นที่ปลูกปาล์มทั้งหมด 44,016.69 ไร่ หรือ 7,042.67 เฮกตาร์
ถึงแม้ว่าบริษัทฯจะมีสวนปาล์มที่ใหญ่ที่สุดในประเทศไทย
แต่บริษัทก็ยังคงต้องซื้อผลปาล์มสดจากภายนอกเพื่อเป็นวัตถุดิบป้อนเข้าสู่โรงงานสกัดน้ำมันปาล์มดิบ
ซึ่งปัจจุบันมีกำลังการผลิต 75 ตันผลปาล์มสดต่อชั่วโมง โดยมีผลิตภัณฑ์หลัก คือ
น้ำมันปาล์มดิบและน้ำมันเมล็ดในปาล์มดิบ
ส่วนผลิตภัณฑ์อื่นๆนั้นเป็นผลพลอยได้จากการสกัดน้ำมันปาล์มดิบ

 โครงสร้างการถือหุ้นของบริษัทฯ บริษัทย่อย และกิจการที่ควบคุมร่วมกัน

3. โครงสร้างรายได้

  หน่วย : ล้านบาท

+--------------------+-------+------+--------+------+--------+-------+
| ผลิตภัณฑ์/บริการ       | ปี     |      | ปี 2554 |      | ปี 2555 |       |
|                    | 2553  |      |        |      |        |       |
+--------------------+-------+------+--------+------+--------+-------+
|                    | ล     | %    | ล้านบาท | %    | ล้านบาท | %     |
|                    | ้านบาท |      |        |      |        |       |
+--------------------+-------+------+--------+------+--------+-------+
| น้ำมันปาล์มดิบ         | 656   | 7    | 1,233  | 8    | 1,311  | 85.35 |
|                    |       | 9.52 |        | 3.76 |        |       |
+--------------------+-------+------+--------+------+--------+-------+
| น้ำมันเมล็ดในปาล์มดิบ   | 111   | 1    | 188    | 1    | 128    | 8.33  |
|                    |       | 3.45 |        | 2.77 |        |       |
+--------------------+-------+------+--------+------+--------+-------+
| อื่นๆ                | 58    | 7.03 | 51     | 3.47 | 97     | 6.32  |
+--------------------+-------+------+--------+------+--------+-------+
| รวมมูลค่าการจำหน่าย   | 825   | 10   | 1,472  | 10   | 1,536  | 1     |
|                    |       | 0.00 |        | 0.00 |        | 00.00 |
+--------------------+-------+------+--------+------+--------+-------+